Broj: 711-I-1008-M-44/21-03-19

Zagreb, 28. svibnja 2021.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/9. u daljnjem tekstu: ZSSI), **na zahtjev dužnosnika Darka Sobote, zastupnika u Hrvatskom saboru i** **općinskog načelnika Općine Kalinovac,** za davanjem mišljenja Povjerenstva, na 128. sjednici, održanoj 28. svibnja 2021.g., daje sljedeće:

**MIŠLJENJE**

1. **Sukladno odredbama ZSSI-a dužnosnik Darko Sobota, ima pravo na naknadu svih stvarnih materijalnih troškova koje ostvari temeljem obnašanja dužnosti općinskog načelnika Općine Kalinovac.**
2. **Ukazuje se dužnosniku, a budući da uz dužnost općinskog načelnika Općine Kalinovac obnaša i dužnost zastupnika u Hrvatskom saboru, da pravo na naknadu stvarnih troškova od strane Općine Kalinovac ima samo za troškove nastale temeljem obnašanja dužnosti općinskog načelnika, dok mu troškove nastale obnašanjem dužnosti zastupnika u Hrvatskom saboru nadoknađuje Hrvatski sabor.**

Obrazloženje

Zahtjev za davanjem mišljenja Povjerenstva podnio je dužnosnik Darko Sobota, zastupnik u Hrvatskom saboru i općinski načelnik Općine Kalinovac. U knjigama ulazne pošte zahtjev je zaprimljen pod poslovnim brojem 711-U-1876-M-44/21-01-4 dana 25. svibnja 2021.g., povodom kojeg se vodi predmet broj M-44/21.

Člankom 3. stavkom 1. podstavkom 3. i 39. ZSSI-a propisano je da su saborski zastupnici kao i općinski načelnici, gradonačelnici i njihovi zamjenici dužnosnici u smislu navedenog Zakona, stoga je dužnosnik Darko Sobota povodom obnašanja navedenih dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik traži mišljenje Povjerenstva o tome može li ostvarivati prava na putne i druge materijalne troškove koje ostvaruje temeljem obnašanja dužnosti općinskog načelnika Općine Kalinovac. Dužnosnik navodi da od srpnja 2020.g. obnaša dužnost zastupnika u Hrvatskom saboru te da je u prvom krugu lokalnih izbora održanih 16. svibnja 2021.g. izabran za općinskog načelnika Općine Kalinovac ističući da je obavijestio Jedinstveni upravni udjel Općine Kalinovac da će dužnost općinskog načelnika obavljati volonterski pa ga zanima ima li temeljem obnašanja predmetne dužnosti pravo na opravdane materijalne troškove kao što su dnevnice, hotelski smještaj i sl.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Povjerenstvo ističe kako se pojam plaće ili druge naknade za obnašanje druge javne dužnosti u smislu odredbi ZSSI-a ne odnosi na putne niti druge opravdane stvarne materijalne troškove koje dužnosnik ima prilikom obavljanja dužnosti općinskog načelnika kao što su dnevnice ili troškovi hotelskog smještaja.

Međutim Povjerenstvo ukazuje dužnosniku, a budući da isti obnaša dvije dužnosti, kako pravo na naknadu materijalnih troškova učinjenih prilikom obnašanja dužnosti općinskog načelnika može zatražiti samo od Općine Kalinovac, dok mu troškove učinjene prilikom obnašanja dužnosti saborskog zastupnika istome nadoknađuje Hrvatski sabor.

Nadalje, Povjerenstvo ističe kako je člankom 7. točkom d) ZSSI-a propisana zabrana primanja dodatne naknade dužnosnicima za poslove obnašanja javnih dužnosti.

Navedenom zakonskom odredbom dužnosnicima, koji za obnašanje dužnosti primaju plaću, što sukladno članku 4. stavku 1. ZSSI-a obuhvaća i volontersku naknadu, bez iznimke je zabranjeno primanje dodatne naknade za obnašanje javne dužnosti. Dužnosnici mogu primiti samo naknadu putnih i drugih opravdanih i stvarnih troškova koji nastanu u obnašanju javne dužnosti.

Povjerenstvo stoga ukazuje dužnosniku kako je naknadu opravdanih materijalnih troškova potrebno razlikovati od regresa, božićnica, uskrsnica, dara za djecu i bilo kojih drugih naknada koja bi im bila isplaćivana povodom obnašanja javne dužnosti ili koja bi proizlazila iz obnašanja javne dužnosti, a koje dužnosnici ne mogu primiti budući da sukladno uputi Ministarstva uprave od 10. lipnja 2015.g. prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Darko Sobota, osobna dostava
2. Objava na internetskoj stranici Povjerenstva
3. Pismohrana